เฮลล์คิทเช่นไทยแลนด์
รายชื่อตอน > ตอนที่ 1: เปิดครัวนรกกับ Head Chef ครั้งแรกของเชฟวิลแมน

ออกอากาศ 4 กุมภาพันธ์ 2567
ผู้เข้าแข่งขันทั้ง 16 คน เดินทางด้วยรถตู้ (Mercedes-Benz Sprinter 419 Passenger Van Standard) ที่รายการเตรียมไว้ เมื่อมาถึงหน้าภัตตาคารเฮลล์คิทเช่น พวกเขาได้รับการต้อนรับด้วยพรมแดงและเครื่องดื่มต้อนรับ จากนั้นผู้ช่วยเชฟทั้ง 2 คน (เชฟพฤกษ์ กับ เชฟอาร์ มาในรถ ปอร์เช่ 911 3.0 CARRERA 4S CABRIO) และหัวหน้าเชฟทั้ง 4 คน (เชฟเอียน มาใน Ferrari 458 Italia, เชฟป้อม มาใน Aston Martin DB9, เชฟอ๊อฟ มาใน Jeep Wrangler Rubicorn และ เชฟวิลแมน มาใน Bentley Flying Spur) ขับรถเข้ามาจอดหน้าภัตตาคารเฮลล์คิทเช่นตามลำดับ แล้วลงมาแนะนำรูปแบบรายการพร้อมแนะนำของรางวัลว่า ผู้ชนะจะได้รับเงินรางวัล 1,000,000 บาท และได้รับโอกาสให้เข้าปฏิบัติงานจริงในภัตตาคารเครือเฮลล์คิทเช่นที่จะเปิดสาขาแรกในประเทศไทย จากนั้นเชฟอ๊อฟจึงให้ผู้เข้าแข่งขันวิ่งเข้าไปในครัว และหยิบผ้ากันเปื้อนของแต่ละคนมาใส่เพื่อเริ่มการแข่งขัน
หัวหน้าเชฟประจำสัปดาห์/โจทย์: เชฟวิลแมน/โจทย์อาหารตะวันตกดั้งเดิม
ภารกิจส่วนบุคคล (Individual challenge): ในภารกิจแรกของเฮลล์คิทเช่นไทยแลนด์ ทั้งสองทีมจะต้องส่งตัวแทนออกมาดวลกันตัวต่อตัวในแต่ละโจทย์อาหาร เพื่อให้หัวหน้าเชฟในแต่ละโจทย์อาหารทั้ง 4 คนตัดสิน โดยมีเวลาในการทำอาหาร 45 นาที
เหตุการณ์ในระหว่างการแข่งขัน: มีผู้เข้าแข่งขัน 2 คนฝ่าฝืนกฎในรอบนี้ คือ เจมส์ และยิส โดยในกรณีของเจมส์ ขณะที่เชฟป้อมเข้ามาดูทีมสีน้ำเงิน เห็นเขาชิมอาหารและซอสในช้อนแล้วนำไปกวนต่อในหม้อและถ้วย ซึ่งเป็นการกระทำที่ผิดหลักสุขอนามัย เชฟป้อมจึงสั่งให้เจมส์ทิ้งอาหารทั้งหมดในที่ล้างมือแล้วให้ทำใหม่ และเชฟป้อมก็นำซอสในถ้วยไปเททิ้ง และในกรณีของยิส เมื่อหมดเวลาในการทำอาหารแล้ว ยิสพยายามจัดจานของตนให้เสร็จ แต่เมื่อเชฟเอียนเห็น จึงสั่งให้ยิสหยุดทำอาหาร
ผลการแข่งขัน:
| คู่ที่> คู่ที่.คู่ที่ | โจทย์> โจทย์.โจทย์ | การแข่งขัน> ทีมสีแดง.ผู้เข้าแข่งขัน | การแข่งขัน> ทีมสีแดง.คะแนน | การแข่งขัน> ทีมสีน้ำเงิน.คะแนน | การแข่งขัน> ทีมสีน้ำเงิน.ผู้เข้าแข่งขัน |
| --- | --- | --- | --- | --- | --- |
| 1 | อาหารตะวันตกดั้งเดิม | กบ | 3 | 1 | เปียโร่ |
| 2 | อาหารไทยร่วมสมัย | แอ้ม | 2 | 1 | พริกเผ็ช |
| 3 | อาหารเอเชียแนวผสมผสาน | เฟน | 2 | 3 | เบียร์ |
| 4 | อาหารตะวันตกสมัยใหม่ | ใบตอง | 1 | 2 | บิว |
| 5 | อาหารตะวันตกดั้งเดิม | เคอร์ | 2 | 2 | เก่ง |
| 6 | อาหารไทยร่วมสมัย | มาลี | 1 | 0 | ยิส |
| 7 | อาหารเอเชียแนวผสมผสาน | จิ๊บ | 2 | 1 | เจมส์ |
| 8 | อาหารตะวันตกสมัยใหม่ | ลูกจรรย์ | 3 | 2 | มารวย |
| รวม | รวม | ชนะ | 16 | 12 | แพ้ |
หมายเหตุ:
↑  ผู้เข้าแข่งขันเสิร์ฟอาหารลงจานไม่ทัน
ทีมที่ชนะรอบภารกิจ: ทีมสีแดง
รางวัล/บทลงโทษ:
ทีมชนะ (ทีมสีแดง): ได้ร่วมดินเนอร์สุดหรูกับเชฟวิลแมน ที่ Octave Rooftop Lounge & Bar at Bangkok Marriott Hotel Sukhumvit รวมถึงได้สอบถามเมนูที่จะบริการให้ลูกค้าในรอบบริการอาหารเย็นทั้งหมด
ทีมแพ้ (ทีมสีน้ำเงิน): ให้ทำความสะอาดครัวทั้งหมด และต้องศึกษาเมนูที่จะบริการให้ลูกค้าในรอบบริการอาหารเย็นทั้งหมดด้วยตนเองโดยไม่มีผู้สอน
บริการอาหารเย็น (Dinner service) ครั้งที่ 1:
| ประเภท | ประเภท | อาหารเรียกน้ำย่อย (Appetizer) | อาหารจานหลัก (Main Course)> เนื้อสัตว์ | อาหารจานหลัก (Main Course)> เครื่องเคียง | อาหารจานหลัก (Main Course)> ซอส | อาหารจานหลัก (Main Course)> อาหารทะเล | ของหวาน (Dessert) |
| --- | --- | --- | --- | --- | --- | --- | --- |
| ผู้รับผิดชอบ | ทีมสีแดง | แอ้ม, ใบตอง | กบ | ลูกจรรย์ | เฟน | จิ๊บ | เคอร์, มาลี |
| ผู้รับผิดชอบ | ทีมสีน้ำเงิน | พริกเผ็ช, ยิส | เก่ง | บิว, เปียโร่ | เก่ง, บิว, เปียโร่ | เบียร์ | มารวย, เจมส์ |
| เมนู | เมนู |  King crab Rillette  Smoked wild salmon  Sear King Scallop |  เป็ด Pan Sear french duck breast  Duck leg Roulade Confit  Berry Compote  เนื้อวัว Pan Roasted Grain Fed Beef Tenderloin |  เป็ด Pan Sear french duck breast  Duck leg Roulade Confit  Berry Compote  เนื้อวัว Pan Roasted Grain Fed Beef Tenderloin |  เป็ด Pan Sear french duck breast  Duck leg Roulade Confit  Berry Compote  เนื้อวัว Pan Roasted Grain Fed Beef Tenderloin |  Pan sear Black Grouper  Butter Poach Lobster Tail |  Lemon Mousseline  Beaujolais Pear Tarte Tatin  Brioche Butter Pudding |
แขก VIP ในบริการอาหารเย็น:
แขก VIP ทีมสีแดง: หม่อมหลวงภาสันต์ สวัสดิวัตน์ นักชิมและกรรมการ และ ไดอาน่า จงจินตนาการ นักแสดงและพิธีกร จากรายการ เชฟกระทะเหล็ก ประเทศไทย
แขก VIP ทีมสีน้ำเงิน: แอนโทเนีย โพซิ้ว รองอันดับ 1 นางงามจักรวาล 2023 และ แอนนา เสืองามเอี่ยม มิสยูนิเวิร์สไทยแลนด์ 2022
เหตุการณ์ในระหว่างการบริการ: ในการบริการอาหารเย็นครั้งแรกของเฮลล์คิทเช่นไทยแลนด์ ทั้งสองทีมมีปัญหาตั้งแต่จานเรียกน้ำย่อย โดยทีมสีแดง ใบตองทำเห็ดโรยหน้าแซลมอนขม และจิ๊บส่งสแกลลอปดิบไปให้เชฟวิลแมน เชฟวิลแมนจึงเขวี้ยงถาดสแกลลอปลงกลางครัว และมาลีแกะปูผิดพลาดจนเชฟวิลแมนพบก้างปู จึงถูกเรียกไปเตือนถึง 2 ครั้ง ส่วนทีมสีน้ำเงิน ยิสแกะปูผิดพลาดจนพบก้างปู พริกเผ็ชจึงถูกเรียกไปเตือนถึง 2 ครั้งเช่นกัน และบิวทำอาหารจานหลักไปล่วงหน้าโดยที่เชฟวิลแมนยังไม่ได้เรียก ต่อมา เจมส์ทำเค้กทาร์ตไหม้ และเบียร์ทำสแกลลอปดิบ เชฟวิลแมนจึงสั่งให้ทั้งคู่กินของที่ตนทำผิดพลาดทั้งหมด ส่วนอาหารจานหลัก แม้กบจะทำเนื้อได้ความสุกถูกระดับ แต่ทีมสีแดงก็ยังนำไปบริการไม่ได้ เพราะเฟนทำเบอร์เนสซอสเหลวและข้นเกินไป เชฟวิลแมนจึงสั่งให้เฟนกินซอส จากนั้น มาลียังแกะปูผิดพลาดจนพบก้างปูอีก 2 จาน เชฟวิลแมนจึงไล่มาลีออกจากครัวเป็นคนแรกของเฮลล์คิทเช่นไทยแลนด์ ต่อมายังตำหนิกบที่หั่นเนื้อเองโดยพลการ เนื่องจากเป็นหน้าที่ของหัวหน้าเชฟ (ในสัปดาห์ดังกล่าวคือเชฟวิลแมน) เท่านั้น ส่วนทีมสีน้ำเงิน เก่งทำเนื้อวัวผิดระดับ และพริกเผ็ชทำมันฝรั่งดิบ เชฟวิลแมนจึงสั่งให้กินมันฝรั่ง ถือจานดังกล่าวแล้วไล่ออกจากครัวไปอีก 1 คน ในที่สุด เมื่อทั้งสองทีมมีข้อผิดพลาดจำนวนมาก โดยเฉพาะก้างปู เชฟวิลแมนจึงสั่งปิดครัวทั้งสองทีมในทันที
ผู้ที่ถูกไล่ออกจากครัว: มาลี และ พริกเผ็ช
ผลการบริการอาหารเย็น ครั้งที่ 1: ถูกปิดครัวและแพ้ทั้งสองทีม
การคัดออก (Elimination): ในห้องพัก ผู้ช่วยเชฟของทั้งสองทีมได้เข้าไปบอกให้แต่ละทีมประชุมกันเพื่อเสนอชื่อผู้เข้าแข่งขันทีมละ 2 คนให้เชฟวิลแมนคัดออก หลังจากกลับมาที่ครัว เชฟวิลแมนได้ประกาศให้ทั้งสองทีมแพ้ทั้งคู่ และให้แต่ละทีมเสนอชื่อ 2 คนดังกล่าว โดยทีมสีน้ำเงิน เก่งได้เสนอชื่อยิสและพริกเผ็ช ส่วนทีมสีแดง ในตอนแรกแอ้มตั้งใจเสนอชื่อ 3 คนแต่เชฟวิลแมนไม่อนุญาต จึงประชุมกันใหม่แล้วเสนอชื่อจิ๊บและมาลี จากนั้นคณะหัวหน้าเชฟได้ถามทั้ง 4 คนถึงเหตุผลที่ต้องการอยู่ต่อ รวมถึงข้อผิดพลาดของแต่ละคน โดยฝั่งทีมสีแดง จิ๊บสารภาพว่าส่งสแกลลอปดิบทำให้ทีมช้า ส่วนมาลีกล่าวว่าตนแกะปูผิดพลาด แต่จริง ๆ ตนดูแลของหวาน เชฟวิลแมนจึงถามผู้รับผิดชอบจานเรียกน้ำย่อยคือใบตองและแอ้ม โดยใบตองกล่าวว่าตนเป็น 1 ใน 3 ชื่อที่ทีมโหวตในรอบแรก ส่วนแอ้มกล่าวว่า "ไม่อยากออกค่ะ" ซึ่งทำให้แอ้มถูกวิพากษ์วิจารณ์จากผู้รับชมรายการ ขณะที่ทีมสีน้ำเงิน ยิสสารภาพในภายหลังว่าเป็นผู้แกะปู แต่ยังระบุว่าให้พริกเผ็ชทำมันฝรั่ง พริกเผ็ชจึงกล่าวสวนกลับไปทันทีว่าพวกตนทั้งคู่ทำมันฝรั่งด้วยกัน ทำให้เชฟวิลแมนตำหนิยิสที่ไม่ออกมาร่วมยอมรับผิด และปล่อยให้พริกเผ็ชรับผิดชอบเพียงคนเดียว ซึ่งเป็นการไม่ยุติธรรมกับพริกเผ็ช ดังนั้น จึงให้จิ๊บ มาลี และพริกเผ็ช กลับไปรวมกับเพื่อนร่วมทีมตามลำดับ และตัดสินให้ยิสออกจากการแข่งขัน เนื่องจากรับไม่ได้ที่ให้ผู้อื่นยอมรับผิดแทน
ผู้ที่ถูกเสนอชื่อให้คัดออก: ยิส พริกเผ็ช จิ๊บ และ มาลี
ผู้ที่ถูกคัดออก: ยิส
ความคิดเห็นของเชฟวิลแมน: "ความผิดพลาดเกิดขึ้นได้ทุกคน แต่ควรต้องออกมายอมรับความผิดพลาดของตัวเอง ถ้าให้คนอื่นรับหน้าแทน คุณก็ไม่มีวันพัฒนา"